Um nokkurra ára skeið hafa íbúar Ólafsfjarðar kvartað undan ólykt frá fiskvinnslunni Norlandia í bænum. Í sumar hefur óþefurinn verið óvenjuslæmur og óska íbúar eftir lausn á vandamálinu.
Í fyrirtækinu er fiskþurrkun og henni fylgir mikil lykt. Sigurjón Þórðarson er framkvæmdastjóri Heilbrigðiseftirlits Norðurlands vestra en honum hefur verið falið að taka saman greinargerð og leggja fram tillögur að næstu skrefum. Á hún að liggja fyrir í lok september. Hann segir að vegna óvenjuhlýs sumars hafi lyktin verið óvenju slæm - en fleira hafi komið til.
Það komu upp þrjár bilanir í sumar og þá verð lyktin veruleg, þegar þessar bilanir urðu.
Þetta er starfsemi sem er afar viðkvæm og ef eitthvað út af ber í rekstrinum að þá verður það til óþæginda fyrir næstu nágranna.
Heilbrigðiseftirlitið gerði skynmat frá september á síðasta ári og fram að áramótum. Niðurstaðan úr því var að lyktin væri viðunandi. Í sumar hafi aðstæður þó verið óvenjuslæmar.
Til að koma í veg óþef á Ólafsfirði næsta sumar hafa rekstraraðilar sæst á að loka verkuninni yfir hásumarið.
Og síðan að það verður haldið áfram að bæta mengunarvarnabúnaðinn sem er til staðar. Það eru ákveðnar hugmyndir uppi hjá þeim sem reka fyrirtækið.
Ég held að allir Ólafsfirðingar og þar með talið þeir sem reka fyrirtækið vilji hafa ástandið þannig að það komi ekki upp svona atvik eins og í sumar.